የህዳሴው ግድብ በቀጣዩ አመት 700 ሜጋ ዋት ሊያመነጭ ነው
አዲስ አበባ፤ ጥቅምት 27/2006 (ዋኢማ) – ታላቁ የኢትዮጵያ ህዳሴ ግድብ በሚቀጥለው አመት 700 ሜጋ ዋት  እንደሚያመነጭ የግድቡ ብሄራዊ አስተባባሪ  ፅ/ቤት  አስታወቀ፡፡የፅህፈት ቤቱ ምክትል ዋና ዳይሬክተር አቶ ዛዲግ አብርሃ በተለይ ለኢትዮጵያ ሬድዮና ቴሌቭዥን ድርጅት እንደተናገሩት የታላቁ የኢትዮጵያ ህዳሴ ግድብ በቀጣዩ ዓመት የመጀመሪያ ምዕራፍ ሃይል ማመንጨት የሚያስችለውን ዝግጅት ወደ ማገባደዱ ላይ ነው ብለዋል፡፡ይህንን ለማሳካትም በግድቡ ስራ ላይ የተሰማሩ ባለሞያዎችና ሰራተኞች ቀን ከሌት ተግተው እየሰሩ ነው እንደሆነ ተናግረዋል፡፡በአሁኑ ሰዓት የግድቡ አጠቃላይ የስራ እንቅስቃሴ  25 ነጥብ 4  በመቶ የደረሰ ሲሆን በዚህ ዓመት መጨረሻ ከዚህ የላቀ ደረጃ ላይ ይደርሳል ተብሏል፡፡እስካሁንም የግድቡ ግንባታ ለ6000 ሰዎች የስራ ዕድል የፈጠረ ሲሆን ግድቡ ተጠናቆ ሙሉ አገልግሎት መስጠት እስኪጀምር  ድርስ ይህን ቁጥር በእጥፍ ለሚደርሱ ሰዎች የስራ እድል እንደሚፈጥር አቶ ዛዲግ ተናግረዋል፡፡ ለግድቡ ማሰሪያም ገንዘብ እስካሁን ከህዝቡ 5ነጥብ2 ቢሊዮን ብር ተሰብስቧል ያሉት ሃላፊው፣  ከ10 ቢሊዮን ብር በላይ ደግሞ ቃል የተገባና በመሰብሰብ ላይ ያለ እንዳለም ተናግረዋል፡፡ታላቁ የኢትዮጰያ ህዳሴ ግድብን  ለማጠናቀቅም  80 ቢሊዮን ብር ወጪ ነው ይፈጃል ተብሎ የሚጠበቀው፡፡ ግድቡ ሲጠናቀቅም በአፍሪካ ቀዳሚው የሃይል ማመንጫ ጣብያ ይሆናል፡፡እንደ ኢሬቴድ ዘገባ ታላቁ የኢትዮጵያ ህዳሴ ግድብ  ተጠናቆ ሙሉ አገልግሎት መስጠት ሲጀመርም 6000 ሜጋ ዋት ያመነጫል ፡፡ኢትዮጵያ በአመስት  ዓመቱ የእድገትና ትራንስፎርሜሽን እቅድ ዘመኑ መጨረሻ እስከ 10ሺ ሜጋ ዋት  የሚደርስ ሃይል ለማመንጨት  እቅድ እንዳላት አስቀምጣ እየሰራች ነው፡፡